ตลท.จ่อทบทวนโบรกฯซื้อขายอาเซียนลิงก์เกต
ตลท.เตรียมทบทวนความสนใจโบรกเกอร์ที่จะซื้อขายในอาเซียนลิงก์เกต&nbsp;ก่อนประเดิมเปิดซื้อขายไทย-มาเลเซียไตรมาส 1 ปีหน้า
10 ก.พ. 2553

ตลท.เตรียมทบทวนความสนใจโบรกเกอร์ที่จะซื้อขายในอาเซียนลิงก์เกต ก่อนประเดิมเปิดซื้อขายไทย-มาเลเซียไตรมาส 1 ปีหน้า
นางนงราม วงษ์วานิช รองผู้จัดการ สายงานปฏิบัติการและเทคโนโลยีสารสนเทศ ตลาดหลักทรัพย์แห่งประเทศไทย (ตลท.) เปิดเผยว่า อีก 1-2 สัปดาห์ ตลท.จะทบทวนความสนใจบริษัทหลักทรัพย์ (โบรกเกอร์) ที่จะเข้าร่วมเชื่อมโยงการซื้อขายหลักทรัพย์ของกลุ่มตลาดหลักทรัพย์ในอาเซียน (อาเซียนลิงก์เกต) อีกครั้งหนึ่ง หลังที่ปีก่อนมีโบรกเกอร์ตอบรับมาแล้วทั้งหมด 9 แห่ง คือ บล.ทิสโก้ บล.ภัทร (PHATRA) บล.เอเซียพลัส (ASP) บล.ดีบีเอส วิคเคอร์ส (ประเทศไทย) บล.ยูบีเอส (ประเทศไทย) บล.กสิกรไทย บล.เครดิต สวิสเฟิร์สท์ บอสตัน (ประเทศไทย) บล.เคทีซีมิโก้ และ บล.บัวหลวง (BLS)
“สาเหตุที่ต้องสำรวจความสนใจของโบรกเกอร์อีกครั้งเพราะกลุ่มอาเซียนจะเริ่มทำงานและลงมือดำเนินงานอย่างเต็มรูปแบบมากขึ้น หลังเพิ่งแต่งตั้งผู้ออกแบบและพัฒนาระบบอิเล็กทรอนิกส์สำหรับการเชื่อมโยงกระดานซื้อขายในกลุ่มอาเซียน เพราะต้องดูว่าโบรกเกอร์ไหนยังยืนยันที่จะเข้าร่วมดำเนินการต่อ หรือโบรกเกอร์ไหนที่จะถอนตัว หรือโบรกเกอร์อื่นที่จะเข้ามาร่วมอีกบ้าง”
เพราะจากนี้ต่อไป คงต้องมีการดำเนินงานร่วมกันมากขึ้นระหว่างไทย-มาเลเซียที่จะต้องช่วยกันพัฒนาความรู้ ทำกิจกรรม การแนะนำตัวของบริษัทจดทะเบียน (บจ.) ทั้งสองตลาดให้เป็นที่รู้จักของนักลงทุนมากขึ้น ทั้งนี้เพื่อเตรียมพร้อมสำหรับการเปิดกระดานซื้อขายคู่แรกของกลุ่มอาเซียนระหว่างไทย-มาเลเซียในไตรมาส 1 ปี 2554 และหลังจากนั้น 6 เดือนก็พร้อมนำตลาดหุ้นสิงคโปร์เข้าสู่กระดานซื้อขายต่อไป ซึ่งตามข้อกำหนดไว้ว่าจะต้องมีการซื้อในอาเซียนลิงก์ตครบทั้ง 6 ประเทศในภายใน 3 ปี หลังเริ่มเปิดการซื้อขายกระดานคู่แรก นั่นคือปี 2556